A 25 minuts en tren des de Barcelona podem visitar una antiga colònia industrial i la seva cripta projectada per Antoni Gaudí
La Colònia Güell és al municipi de Santa Coloma de Cervelló.
Destaca per ser una de les colònies industrials més grans del Llobregat, per la seva qualitat arquitectònica i pel fet de ser moguda exclusivament per l'energia del vapor en els seus orígens, en comparació amb les altres colònies, mogudes principalment per energia hidràulica.
En la seva construcció van intervenir el mestre d'obres Francesc Berenguer i Mestres i l'arquitecte Joan Rubió i Bellver.
Antoni Gaudí hi va projectar l'església, en la qual també van treballar Berenguer, Rubió i Canaleta.
L'any 2013 tenia 775 habitants.
La Colònia va ser declarada Bé Cultural d'Interès Nacional, en la categoria de Conjunt Històric el 1991.
Si voleu saber-ne més contacteu amb l'Oficina de Turisme de Catalunya a través de:
OTC Passeig de Gràcia, 107 (Palau Robert)
Si hi anem amb tren, haurem de travessar la carretera i seguir les petjades de color blau marcades a terra que ens portaran directament fins al centre d'atenció als visitants.
És interessant començar la visita en aquest punt ja que ens ajudarà a comprendre el context històric, social i sociològic d'aquest entorn que ha perdurat en els temps sense grans modificacions.
Les entrades, que inclouen un plànol detallat de la Colònia, (amb audioguia o sense), es poden adquirir al centre d'atenció als visitants.
Situada a l'edifici de l'antiga cooperativa de la Colònia, l'exposició permanent ofereix una visió global sobre la Colònia, la seva gent i l'obra d'Antoni Gaudí.
L'espai compta amb cinc àmbits de visita: les colònies industrials, la fàbrica, les persones, la Colònia Güell i l'església de Gaudí.
La planta baixa està dedicada a la història de les colònies industrials de Catalunya i, especialment, a la de la Colònia Güell.
Un audiovisual permet entendre la vida quotidiana d'un dia qualsevol a la Colònia Güell a través dels ulls i la vivència d'una nena.
Destaca, a la planta superior, la reproducció de la maqueta ideada per Gaudí per visualitzar en tres dimensions l'estructura de l'església.
Aquesta tècnica, inventada per Gaudí per construir la cripta, i els descobriments que va comportar, serà molt usada en la construcció de la Sagrada Família.
Ca l'Ordal: únic edifici d'habitatges de la Colònia construït recordant les antigues masies, hi habitaven els agricultors que treballaven els camps.
Ca l'Espinal: habitatge de més qualitat de la Colònia, on vivia l'encarregat de l'administració de l'empresa.
Can Soler de la Torre: antiga masia del segle XVII, utilitzada com a residència dels Güell abans de construir la Colònia.
Altres edificis d'interès: l'escola i casa del mestre, l'Ateneu Unió, el Teatre Fontova, la casa del metge, la cooperativa, el centre parroquial Sant Lluís, el convent de les monges i la fonda.
La que hauria estat església de la Colònia fou encarregada per Eusebi Güell com a edifici religiós per als seus treballadors i projectada per Gaudí el 1898, encara que no es col·locà la primera pedra fins al 1908.
S'ubicà en el terreny d'una antiga masia coneguda com a Can Soler de la Torre.
Lamentablement, tan sols es construí la cripta, ja que a la mort del comte Güell, el 1918, els seus fills abandonaren el projecte.
Per integrar l'església al paisatge, Gaudí projectà la superposició d'estructures de diversos materials: la part inferior està composta de murs de paraboloide hiperbòlic fets amb pedra basàltica negra i maó cremat, en paral·lel amb el terreny obscur sobre el qual s'aixeca l'edifici; a mitjana altura utilitza maó normal de color burell vermellós, a to amb els pins que voregen l'edifici; i a la part superior –si s'hagués construït– haurien figurat tons verds, en contrast amb les branques dels arbres, i blau, groc i blanc per entonar amb els colors del cel.
La cripta fou assaltada i incendiada el 19 de juliol de 1936, durant el transcurs de la Guerra Civil, i es van perdre així nombrosos plànols i documents deixats per Gaudí, així com la maqueta polifunicular original.
Destinada a magatzem, el 1939 fou restaurada, i es va convertir en parròquia el 20 de juliol de 1955.
Entre el 1999 i el 2002 la cripta fou restaurada de nou i se substituí la coberta, obra de la Diputació de Barcelona i els ministeris de Cultura i Foment, sota la direcció de l'arquitecte Antoni González Moreno-Navarro.
El 2005 la cripta de la Colònia Güell fou declarada Patrimoni de la Humanitat per la UNESCO.
Els dissabtes al matí els agricultors del Baix Llobregat venen directament els seus productes a residents i visitants donant-los l'oportunitat d'adquirir productes locals i de quilòmetre zero.
Espanya, Estació Colònia Güell.